Keskustan kesäkuussa pidettävään puoluekokoukseen tehdään uutta käsikirjoitusta. Kynä on tällä hetkellä europarlamentaarikko Paavo Väyrysellä (kesk/kp), joka ilmoitti pyrkivänsä jälleen kerran keskustan puheenjohtajaksi.

Kansalaispuolueen perustanut Väyrynen yrittää sinnikkäästi korjata oman kirjanpitonsa mukaan ainoan virheensä. Se oli luopuminen keskustan puheenjohtajan tehtävästä vuonna 1990.

Presidentiksi Väyrynen pyrki tänä vuonna valitsijayhdistyksen ehdokkaana. Helsingin valtuustoon hän meni 2017 omalta listaltaan, joka oli vaaliliitossa kristillisdemokraattien kanssa.

Väyrystä on yritetty häätää keskustasta, mutta puoluejohdon rohkeus ei ole riittänyt erottamaan Väyrysen johtamaa paikallisyhdistystä. Keskustan sääntöjen mukaan Väyrynen ei voi olla puolueen jäsen, koska hän kuuluu myös toiseen puolueeseen.